b'\n_START_ARTICLE_\nHey Bulldog\n_START_SECTION_\nDemo\n_START_PARAGRAPH_\nEn demo med Lennon p\xc3\xa5 vokal og piano, ble spilt i radioserien The Lost Lennon Tapes (kringkastet juni 1991). Lennon pr\xc3\xb8ver fram akkordene, og det eneste partiet som er med er refrenget, det vil si \xc2\xabyou can talk to me\xc2\xbb som f\xc3\xb8rst l\xc3\xb8d \xc2\xabshe can talk to me\xc2\xbb.\n_START_SECTION_\nBakgrunn og innspilling\n_START_PARAGRAPH_\nSelv om \xc2\xabHey Bulldog\xc2\xbb hovedsakelig var Lennons komposisjon, fikk han hjelp av Paul McCartney til \xc3\xa5 skrive den ferdig i Abbey Road Studios. Lennon mente det ikke var noen spesielt god sang, men at den likevel l\xc3\xa5t bra. Han hadde f\xc3\xa5tt h\xc3\xb8re fra de som lagde tegnefilmen Yellow Submarine, at de trengte en sang til. Derfor ble \xc2\xabHey Bulldog\xc2\xbb lagd i hui og hast._NEWLINE_Det n\xc3\xa6rmet seg at gruppen skulle til India for et lengre opphold. Derfor samlet de seg i studio med et kamerateam for \xc3\xa5 lage en promovideo til \xc2\xabLady Madonna\xc2\xbb. Men siden Lennon hadde en sang klar, tok de likegodt og spilte den inn i samme slengen. Noen dager i forveien hadde McCartney spilt trommer p\xc3\xa5 \xc2\xabThe Dog Presides\xc2\xbb med Paul Jones. Der ble det brukt lydeffekter som hundebjeff. De spilte inn ti tagninger med grunnkomp som besto av piano (Lennon), trommer (Ringo Starr), elektrisk gitar (George Harrison) og tamburiner (McCartney). Dette ble spilt inn p\xc3\xa5 et spor av firesporsteipen. P\xc3\xa5 neste spor ble det lagt p\xc3\xa5 mer elektrisk gitar fra Harrison; det vil si han spilte et riff. Samtidig la McCartney p\xc3\xa5 bass og Starr p\xc3\xa5 ekstra slag med skarptromme. Det som gjensto var vokal og gitarsolo. Derfor inntok Lennon og McCartney mikrofonen mens Harrison var klar med gitaren. P\xc3\xa5 siste spor la Lennon p\xc3\xa5 mer vokal og Harrison gitarsoloen._NEWLINE_Lydtekniker Geoff Emerick mener denne innspillingen var siste gang i historien hvor alle de fire Beatles-medlemmene trivdes med \xc3\xa5 v\xc3\xa6re sammen i studio. I underkant av fire m\xc3\xa5neder senere gikk de i gang med \xc2\xabRevolution 1\xc2\xbb for albumet The Beatles. I l\xc3\xb8pet av den perioden hadde noe radikalt skjedd med atmosf\xc3\xa6ren innad i gruppa. Resultatet av det gikk i negativ retning som hyppig utidig krangel og d\xc3\xa5rlig oppf\xc3\xb8rsel.\n_START_SECTION_\n\xc2\xabHey Bulldog\xc2\xbb i filmen Yellow Submarine\n_START_PARAGRAPH_\nAl Brodax som produserte tegnefilmen Yellow Submarine, valgte \xc3\xa5 kutte ut sekvensen med \xc2\xabHey Bulldog\xc2\xbb i USA, da han f\xc3\xb8lte filmen ble for lang, mens i Europa var den med. Da filmen ble relansert p\xc3\xa5 DVD h\xc3\xb8sten 1999, var klippet med \xc2\xabHey Bulldog\xc2\xbb med i USA ogs\xc3\xa5.\n_START_SECTION_\nYellow Submarine Soundtrack og Love\n_START_PARAGRAPH_\n\xc2\xabHey Bulldog\xc2\xbb var blant de femten sangene som ble med p\xc3\xa5 Yellow Submarine Soundtrack. Det som var blitt gjort der, var at de opprinnelige firesporsteipene hvor de hadde spilt inn grunnkompene, ble hentet frem og lagt ut p\xc3\xa5 datafiler sammen med de \xc3\xb8vrige p\xc3\xa5legg. Av den grunn kom alle instrumenter og sangstemmer mer tydelig frem._NEWLINE_P\xc3\xa5 Love (utgitt 2006) ble gitarriffet til \xc2\xabHey Bulldog\xc2\xbb samplet inn i \xc2\xabLady Madonna\xc2\xbb. For at det skulle passe inn, m\xc3\xa5tte riffet som g\xc3\xa5r i B, sakkes ned til A-dur.\n_START_SECTION_\nPromovideo\n_START_PARAGRAPH_\nDa Anthology prosjektet ble utarbeidet, fant de massevis av stoff, deriblant filmopptakene fra 11. februar 1968. De fant ut at de kunne synkronisere disse med lyden til \xc2\xabHey Bulldog\xc2\xbb der det var mulig. Ut fra dette lagde de en promovideo til bruk da Yellow Submarine Soundtrack skulle lanseres. P\xc3\xa5 denne promoen er det lett \xc3\xa5 se at eksempelvis Lennon viser Harrison hvordan han vil ha gitarsoloen. Den viser ogs\xc3\xa5 at McCartney har en tamburin i hver h\xc3\xa5nd. Og p\xc3\xa5 slutten viser den ogs\xc3\xa5 at det er Lennon som hyler som en hund, mens McCartney gir ordrer.'